
TEISMO EKSPERTŲ VEIKLOS KOORDINAVIMO TARYBOS 2025 METAIS PRIIMTŲ SPRENDIMŲ APŽVALGA

ĮVADAS
Teismo ekspertų veiklos koordinavimo taryba (toliau – Taryba) yra kolegiali visuomeniniais pagrindais veikianti institucija, sudaryta iš teismo ekspertizės įstaigų, teisėsaugos institucijų, valstybės institucijų, mokslo ir studijų institucijų atstovų, kurios pagrindinis uždavinys – dalyvauti formuojant ir įgyvendinant valstybės politiką teismo ekspertizės srityje. Be kita ko, Tarybai yra priskirtina nagrinėti fizinių ir juridinių asmenų, kitų organizacijų ar jų padalinių skundus dėl Teismo ekspertų profesinės etikos kodekso (toliau – Etikos kodeksas) pažeidimų (Lietuvos Respublikos teismo ekspertizės įstatymo (toliau – Teismo ekspertizės įstatymas) 5 str. 2 d., 19 str. 1 d., Teismo ekspertų veiklos koordinavimo tarybos nuostatų 4 p., 5.3 pap.).
Taryba 2026 m. sausio 29 d. posėdžio protokolu Nr. KTP-1(26) patvirtino Tarybos 2026 metų veiklos planą
. Vienas iš plane numatytų uždavinių – parengti Tarybos 2025 metais priimtų sprendimų apžvalgą (toliau – Apžvalga).

Išanalizavus Tarybos 2025 m. priimtų sprendimų turinį, pastebėta, jog dažniausiai pareiškėjai skunduose teikė argumentus dėl ekspertizės akto turinio (išvadų pagrįstumo bei teisėtumo, tyrimui pasirinktų metodų ir būdų tinkamumo) teisėtumo ir pagrįstumo, kompetencijos ribų viršijimo, pagarbos teisės aktams ir asmenų teisėms principo pažeidimo.
Šioje Apžvalgoje aptariamas anksčiau nurodytų teismo eksperto veiksmų vertinimas, aktualus teisinis reguliavimas, susijusi teismų praktika, taip pat teikiamos ir atitinkamos rekomendacijos teismo ekspertams.
DĖL TARYBOS KOMPETENCIJOS
Beveik kiekviename Tarybai teikiamame skunde pareiškėjai nurodo argumentą dėl ekspertizės akto išvadų bei tyrime taikytų metodų ir būdų teisėtumo bei pagrįstumo. Taip pat, kaip ir ankstesniais metais, pateikiami argumentai ir dėl apklausos metu teismo eksperto pateiktų teiginių teisingumo. Toks vertinimas yra priskirtinas išimtinai teismo kompetencijai.
Pažymėtina, kad Tarybai yra suteikti riboti įgaliojimai nagrinėjant pareiškėjų pateiktus skundus dėl teismo ekspertų veiksmų (Vilniaus apygardos administracinio teismo 2019 m. sausio 7 d. sprendimas administracinėje byloje Nr. eI-766-331/2019). Europos veiksmingumo teisingumo komisijos (CEPEJ) 2014 m. gruodžio 12 d. Rekomendacijos dėl teismo eksperto vaidmens procese Europos Sąjungos valstybėse narėse Nr. CEPEJ(2014)14 (toliau – CEPEJ Rekomendacijos) ir kiti rekomendacinio pobūdžio tarptautiniai dokumentai negali pakeisti ar išplėsti imperatyvių nacionalinės teisės normų, apibrėžiančių Tarybos kompetenciją (Lietuvos vyriausiojo administracinio teismo 2026 m. balandžio 8 d. nutartis administracinėje byloje Nr. eA-388-575/2026). Taryba nagrinėja fizinių ar juridinių asmenų, kitų organizacijų ar jų padalinių skundus dėl Etikos kodekso pažeidimų (Teismo ekspertizės įstatymo 5 str. 2 d.).
Dėl ekspertizės akto turinio. Taryba nenagrinėja skundų dėl teismo ekspertų proceso veiksmų, skundų dėl ekspertinio tyrimo išvadų pagrįstumo ir teisėtumo, skundų, kurių nagrinėjimas priskirtinas teismo, prokuroro ar ikiteisminio tyrimo įstaigos pareigūno kompetencijai (Teismo ekspertizės įstatymo 5 str. 2 d., Tarybos darbo reglamento 2 p.).
Dėl apklausos metu pateiktų teismo ekspertų teiginių teisėtumo ir pagrįstumo. Teismų praktikoje įtvirtinta, kad Taryba negali vertinti teismo eksperto posėdžio metu išsakytų teiginių turinio, nagrinėti, ar teismo eksperto išsakyti teiginiai paneigia ar patvirtina teismo ekspertizės akto išvadas, ar yra pagrįsti ir teisingi. Taryba yra kompetentinga vertinti, ar teismo ekspertas savo veiksmais nepažeidė Etikos kodekse įtvirtintų principų, <...> be kita ko, nevertinant ir teismo eksperto apklausos metu išsakytų teiginių pagrįstumo ir atitikimo ekspertizės išvadai (Lietuvos vyriausiojo administracinio teismo 2021 m. lapkričio 10 d. nutartis administracinėje byloje Nr. eA-3147-815/2021, Vilniaus apygardos administracinio teismo 2021 m. kovo 31 d. sprendimas administracinėje byloje Nr. eI2-1287- 595/2021).
Lietuvos vyriausiojo administracinio teismo praktikoje nurodyta, kad pagal Teismo ekspertizės įstatymą Tarybai nėra suteikti įgaliojimai vertinti eksperto proceso veiksmus, tačiau Taryba, vertindama teismo ekspertų veiklą, susijusią su Etikos kodekso laikymusi, turi galimybę remtis teismų procesiniuose sprendimuose išdėstytais motyvais dėl ekspertizės akto turinio ir teismo eksperto proceso veiksmų (Lietuvos vyriausiojo administracinio teismo 2021 m. gegužės 5 d. nutartis administracinėje byloje Nr. eA-1108-815/2021). Tai suponuoja, jog atveju, kai teismo eksperto veiksmai dėl ekspertizės akto turinio teisėtumo ir pagrįstumo, apklausos pateiktų teiginių teisingumo, yra įvertinti teismo įsiteisėjusiame procesiniame sprendime, Taryba, remdamasi procesinio sprendimo turiniu, gali įvertinti teismo eksperto veiksmus profesinės etikos kodekso atžvilgiu. Priešingu atveju, Tarybai neturint duomenų (nesant įsiteisėjusio teismo procesinio dokumento), skundo argumentai, susiję su ekspertizės akto turinio bei apklausos metu pateiktų teiginių vertinimu, paliekami nenagrinėti.
Pažymėtina ir tai, jog pareiškėjai, abejodami ekspertizės akto teisingumu bei pagrįstumu savo teises ir teisėtus interesus gali įgyvendinti tame pačiame procese, į kurį buvo pateiktas ekspertizės aktas, teikiant atsiliepimą į ieškinį ar kitokį procesinį dokumentą (Lietuvos vyriausiojo administracinio teismo 2023 m. balandžio 12 d. nutartis administracinėje byloje Nr. eA-176-1188/2023).
DĖL TEISMO EKSPERTO KOMPETENCIJOS 
Tarybai teikiamuose skunduose pareiškėjai neretai nurodo, kad teismo ekspertas viršijo kompetencijos ribas, t. y. atliko ekspertinį tyrimą ir pateikė išvadas į klausimus, į kuriuos neturėjo kompetencijos atsakyti.
Lietuvos Respublikos civilinio proceso kodekse (toliau – CPK) įtvirtinta, kad išsiaiškinti nagrinėjant bylą kylančius klausimus, reikalaujančius specialių mokslo, medicinos, meno, technikos ar amato žinių, teismas gali skirti ekspertizę ir, atsižvelgdamas į dalyvaujančių byloje asmenų nuomonę, paskirti ekspertą arba pavesti atlikti ekspertizę kompetentingai ekspertizės įstaigai. Ekspertu gali būti skiriamas asmuo, turintis reikiamą kvalifikaciją išvadai duoti (CPK 212 straipsnio 1 ir 2 d.). CPK taip pat numato, kad ekspertas turi teisę atsisakyti duoti išvadą, jeigu jis mano, kad pateikta jam medžiaga yra nepakankama išvadai duoti arba kad jam pateiktas klausimas viršija jo kvalifikaciją ar kompetenciją (CPK 214 str. 3 d.).
Asmuo įrašomas į Teismo ekspertų sąrašą įgytos kvalifikacijos pagrindu, kurią patvirtina kvalifikaciniai pažymėjimai. Asmeniui, įrašytam į Teismo ekspertų sąrašą, yra suteikti įgaliojimai atlikti ekspertinį tyrimą ir veikti teismo eksperto vardu tik toje srityje, kurios kvalifikaciją asmuo turi. Teismo ekspertizės įstatymas taip pat įtvirtina, kad teismo ekspertizė atliekama teismo eksperto, kuris turi teismo eksperto kvalifikaciją ir yra įrašytas į Teismo ekspertų sąrašą (Teismo ekspertizės įstatymo 3 str. 3 d.). Teismo ekspertas privalo ekspertinius tyrimus atlikti pagal kompetenciją bei atsisakyti spręsti ne jo kompetencijos klausimus ir atlikti specialių žinių nereikalaujančias užduotis (Teismo ekspertizės įstatymo 15 str. 2 d., 1, 2 p.). Specialios žinios – išsilavinimo, specialaus pasirengimo arba profesinės veiklos būdu įgytos išsamios mokslo, technikos, meno ar kitos srities žinios, reikalingos ekspertiniam tyrimui atlikti (Teismo ekspertizės įstatymo 3 str. 2 d.). Etikos kodekse įtvirtintas profesionalumo principas įpareigoja teismo ekspertą atlikti ekspertinius tyrimus tik pagal kompetenciją, turėdamas reikiamų specialiųjų žinių ir tinkamą kvalifikaciją konkrečiam ekspertiniam tyrimui atlikti. Taip pat Etikos kodekse nurodytas sąžiningumo principas, įpareigoja teismo ekspertą atsisakyti spręsti ne jo kompetencijos ir už jo specialiųjų žinių ribų išeinančius klausimus, atsisakyti atlikti specialiųjų žinių nereikalaujančias užduotis (Etikos kodekso 5.1 pap., 7.3 pap.).
Tarybai nėra suteikti įgaliojimai vertinti teismo eksperto kompetencijos ir kvalifikacijos tinkamumo, nes tai pagal kompetenciją atlieka teismo ekspertizę skiriantis teismas (CPK 212 str.) bei teismo ekspertui kvalifikaciją suteikiančios teismo ekspertizės įstaigos ar institucijos (Teismo ekspertizės įstatymo 5 str. 4 d.). Tarybos darbo reglamentas numato, kad Taryba kreipiasi į teismo ekspertizės įstaigas, valstybės institucijas ir komisijas, įstaigas ar organizacijas, kurioms įgaliojimai suteikti kvalifikaciją tam tikroje srityje nustatyti įstatymuose ar kituose norminiuose teisės aktuose, dėl informacijos ar paaiškinimų (išvados) pateikimo, ir teismo ekspertizės įstaigos ir kitos kvalifikaciją suteikiančios institucijos pagal kompetenciją privalo pateikti Tarybai informaciją ir paaiškinimus, ar ekspertiniai tyrimai buvo atlikti pagal kvalifikaciją ir tai sričiai taikomų teisės aktų reikalavimus (Tarybos darbo reglamento 12.3 p. ir 14 p.). Teismų praktikoje pripažįstama, jog tam tikroje srityje asmenims kvalifikaciją suteikiančių institucijų pateikiama informacija laikytina svarbiu įrodymu Tarybai sprendžiant dėl teismo eksperto kompetencijos ribų ir Etikos kodekso pažeidimų nustatymo (Lietuvos vyriausiojo administracinio teismo 2020 m. gegužės 6 d. nutartis administracinėje byloje Nr. eA-1542-520/2020). Kita vertus, sprendžiant klausimą dėl teismo eksperto kompetencijos ribų viršijimo, pažymėtina, kad teismo eksperto kvalifikacijos tinkamumą atlikti teismo ekspertizę vertina teismo ekspertui kvalifikaciją suteikusi įstaiga, taip pat ir teismas, pavesdamas byloje atlikti teismo ekspertizę.
Pažymėtina, kad 2025 m. Taryba, įvertinusi skundžiamus teismo ekspertų veiksmus dėl kompetencijos pažeidimų, teismo ekspertams skyrė 4 poveikio priemones, iš kurių 3 įspėjimus ir 1 viešą įspėjimą, nustačiusi, kad teismo ekspertai veikė peržengiant savo kompetencijos ribas. Atkreiptinas dėmesys, kad vienu atveju už Etikos kodekse įtvirtinto profesionalumo (5.1 pap.) principo pažeidimą skirta poveikio priemonė – įspėjimas – ir dėl nepagrįsto atsisakymo atlikti teismo ekspertizę.

Taryba, įvertinusi esamas tendencijas dėl teismo ekspertų kompetencijos ribų viršijimo, atkreipia dėmesį, jog teismo ekspertas, matydamas, kad klausimai ar užduotys yra išeinantys už jo specialiųjų žinių ribų, t. y. viršijantys jo kvalifikaciją ar kompetenciją, turi atsisakyti spręsti tokius klausimus ar atlikti tokias užduotis. Kilus abejonėms, ar klausimai bei užduotys patenka į teismo eksperto kvalifikacijos ar kompetencijos ribas, teismo ekspertai gali kreiptis į įstaigas, suteikusias kvalifikacinius atestatus, dėl kompetencijos ribų išaiškinimo.
DĖL PAGARBOS TEISĖS AKTAMS IR ASMENŲ TEISĖMS PRINCIPO
Reikalavimai, susiję su pagarba teisės aktams ir asmenų teisėms, atskleidžiami teismų praktikoje, kurioje išaiškinta, jog „<...> teismo ekspertui taikomi aukštesni profesionalumo ir atsakomybės standartai. Asmuo, būdamas teismo ekspertu, be kita ko, privalo laikyti įstatymų, būti taktiškas ir nekelti abejonių dėl nešališkumo bei objektyvumo t. y. elgtis taip, kad teismai, teisėsaugos institucijos ir visuomenė pasitikėtų teismo ekspertais“ (Regionų administracinio teismo 2019 m. lapkričio 19 d. sprendimas administracinėje byloje Nr. eI-4456-541/2019). Teismo ekspertizės įstatymo 5 str. 1 d. įtvirtina, kad „teismo ekspertų veikla turi būti grindžiama nepriklausomumo, profesionalumo, profesinių sprendimų skaidrumo, sąžiningumo, nešališkumo, pagarbos teisės aktams ir asmenų teisėms, konfidencialumo, teisingumo ir tyrimo išsamumo principais“. Etikos kodekso 9 p. įtvirtintas pagarbos teisės aktams ir asmenų teisėms principas įpareigoja teismo ekspertą: gerbti žmogų, jo teises ir laisves, valstybę, jos institucijas ir įstaigas, laikytis Lietuvos Respublikos Konstitucijos, įstatymų ir kitų teisės aktų (9.1 pap.), elgtis taip, kad teismai, teisėsaugos institucijos ir visuomenė pasitikėtų teismo ekspertais ir jų teikiamomis ekspertinių tyrimų išvadomis (9.2 pap.), būti mandagiu, taktišku, tolerantišku ir pagarbiu, nežeminančiu žmogaus orumo ir garbės (9.3 pap.), vykdyti savo pareigas rūpestingai ir atsakingai, laikytis duotos teismo eksperto priesaikos (9.4 pap.).
Pastebėtina, kad 2025 m. teiktuose skunduose pareiškėjai nurodė, jog teismo ekspertai elgėsi nepagarbiai, kadangi naudojo buitinę kalbą, keikėsi, demonstravo nepagarbą proceso dalyviams bei teismui. Taip pat pažymėtina, kad 2025 m. Tarybai pateikti 4 skundai dėl teismo ekspertų nederamo elgesio bei pasisakymų teismo posėdžio metu. Kaip minėta anksčiau, Taryba nevertina teismo eksperto posėdžio metu išsakytų teiginių turinio, tačiau vertina, ar teismo ekspertas savo veiksmais nepažeidė Etikos kodekse įtvirtintų principų. Pažymėtina, kad 2025 m. Taryba, įvertinusi skundžiamus teismo ekspertų veiksmus dėl pagarbos teisės aktams ir asmenų teisėms principo pažeidimo, skyrė 2 poveikio priemones – įspėjimą ir viešą įspėjimą. Viešas įspėjimas skirtas nustačius, kad teismo eksperto pademonstruotas elgesys teismo posėdyje nėra suderinamas su minėtu principu, teismo eksperto vardu ir teismo ekspertams keliamais elgesio standartais, be kita ko, sukėlė neigiamas pasekmes, reputacinę žalą teismo eksperto vardui. Teismo ekspertas turi pareigą teismo šaukiamas atvykti ir duoti objektyvią išvadą jam pateiktais klausimais (CPK 214 str. 1 d.). Poveikio priemonės teismo ekspertams buvo skirtos dėl neetiško elgesio teismo ir proceso dalyvių atžvilgiu vykdant pareigą atsakyti į teismo ir šalių užduodamus klausimus.

